ועדת המשנה לקידום הבטיחות בדרכים, כנסת 24, פרוטוקול מספר 2, 2022-03-08 14:35

בועז טופורובסקי: שלום לכולם, אני גאה ונרגש לפתוח את הישיבה הספציפית הזאת של ועדת המשנה לבטיחות בדרכים.

בועז טופורובסקי: יושב לימיני, מר אבי נאור, האחד והיחיד, אדם שהשקיע המון-המון שנים במלחמה בתאונות הדרכים.

בועז טופורובסקי: הוא עשה את זה בזמנו הפנוי, מכספו האישי והפרטי, עשה את זה למען הצלת חיים ואני חושב שמדינת ישראל ובכלל האזרחים וכל מי שמשתמש בדרכים במדינת ישראל חייב לאבי נאור המון-המון תודה.

בועז טופורובסקי: כששמעתי שהוא הסכים לקבל את המינוי של יושב-ראש הרשות הלאומית לבטיחות בדרכים – הרלב"ד, הייתי מאושר ואני עדיין שמח ומלא תקווה.

בועז טופורובסקי: הרעיון עם המינוי הוא – ואבי בטח יציג את זה בעצמו – שסוף כל סוף יהיה תכלול של נושא תאונות הדרכים.

בועז טופורובסקי: בוועדה הזאת ישבנו אינספור פעמים ודיברנו על כך שתאונות הדרכים, אם לא נתייחס לזה כאל מלחמה, לא נוכל לנצח במלחמה.

בועז טופורובסקי: והמלחמה הזאת היא מלחמה שצריכה לקבל את שיתוף הפעולה והסנכרון של הרבה מאוד משרדים שחלקם נמצאים כאן מסביב לשולחן, חלקם אולי בזום, אבל חלקם אולי אפילו לא הגיעו.

בועז טופורובסקי: ובגללכם הוקמה במקור הרלב"ד, מההסתכלות הזאת ההוליסטית של העיסוק בתאונות הדרכים.

בועז טופורובסקי: עם השנים, בשנים האחרונות, דיברנו על הירידה בתקציבים של הרלב"ד, על לקיחת סמכויות מהרלב"ד, וגם על זה שהחוק עוד לא תוקן עם הסבר ברור של מה הן הסמכויות.

בועז טופורובסקי: והרלב"ד, בגלל כל מיני סיבות שהן סיבות לא ענייניות, הרלב"ד איבד הרבה מאוד מכוחו.

בועז טופורובסקי: ונושא תאונות הדרכים חזר להיות נושא שכל משרד מטפל בו בצורה כזו או אחרת.

בועז טופורובסקי: הוועדות הבין-משרדיות לא התכנסו כמעט, והשרים לא התכנסו כמעט לדון בכך.

בועז טופורובסקי: כל הזמן היו לנו ציפיות, כל הזמן היו אמירות על תוכניות, כל הזמן היה הצהרות של שרי תחבורה למיניהם על כך שעד שנת 2017 נרד לכך וכך הרוגים, ועד שנת 2020 נהיה במקום כזה ואחר.

בועז טופורובסקי: אבל קרה מה שברור שיקרה – כאשר אין מישהו אחד שאחראי, וזה ירד בסדר העדיפויות של כל משרד כי אף משרד לא הרגיש שאליו באים בטענות או שעליו האחריות הכוללת.

בועז טופורובסקי: ומספר ההרוגים, ממצב של שיפור החל להיות מורע ומורע.

בועז טופורובסקי: גם בקורונה, הרבה אנשים נהרגו ונפצעו בתאונות הדרכים, וגם בשנה האחרונה אנחנו עדים לכמות הרוגים בלתי נתפסת.

בועז טופורובסקי: בשנת 2021, אני חושב שהיו 364 הרוגים; 69 ילדים נהרגו כבר מתחילת השנה.

בועז טופורובסקי: ילדים, אופנועים, רכבים כבדים, נושא הטכנולוגיה – כל כך הרבה נושאים שאפשר לטפל בהם.

בועז טופורובסקי: רק בשביל להדגיש את היכולת שלנו בוועדה לקדם דברים – החוק הראשון שעולה ומצביעים על היום במליאה בסביבות השעה חמש או שש, היום אנחנו מעבירים את החוק, החוק שיאפשר את הניסויים ברכבים אוטונומיים.

בועז טופורובסקי: בדרך כלל חקיקה כזאת לוקחת שנתיים, התחייבנו שאנחנו נקדם את זה כמה שיותר מהר, והנה, אנחנו מביאים את זה לפני היציאה לפגרה, בשביל שכבר בחודשים הקרובים יהיו ניסויים ברכבים אוטונומיים במדינת ישראל – בין הראשונים בעולם.

בועז טופורובסקי: למה זה קשור לוועדה?

בועז טופורובסקי: כי אנחנו יודעים שזה יציל חיים.

בועז טופורובסקי: טכנולוגיה מצילה חיים.

בועז טופורובסקי: ולכן אני אמרתי לאבי כשהוא נבחר שיש לו שיתוף פעולה מלא, וכולנו חיילים של המלחמה הזאת בתאונות הדרכים, ונעזור איפה שיש חסם.

בועז טופורובסקי: אנחנו לשירותך אבי לעזור ולטפל בזה.

בועז טופורובסקי: לשמחתי וגם בהסכמת שרת התחבורה – שאנחנו כמובן מעריכים את מאוד את המינוי הזה וגם את ההסכמה שלה – אבי והרלב"ד הסכימו לבוא ולהציג את העקרונות של המלחמה בתאונות הדרכים בשנים הקרובות.

בועז טופורובסקי: ברור שעוד אין תוכנית מפורטת, רק אושר המינוי שלך.

בועז טופורובסקי: אני שמח מאוד שהסכמת לבוא לוועדה ולהציג את הנושא.

בועז טופורובסקי: יכולת לבקש עוד הרבה זמן, יכולת להגיד שאתה צריך ללמוד, אבל מי כמוך יודע שכל יום אנשים מאבדים את החיים שלהם ונפגעים בתאונות הדרכים, וזה משפחות שלמות.

בועז טופורובסקי: לכן אני מאוד אשמח.

בועז טופורובסקי: לפני שאני מעביר אליך את רשות הדיבור, אני רק רוצה להגיד משהו שהוא לא בסדר.

בועז טופורובסקי: בישיבה האחרונה של הוועדה ביקשנו ממשרד התחבורה ומהרלב"ד שעד סוף חודש פברואר, יראו לנו פתרונות לגורמי הסיכון וכשלי הבטיחות שתועדו באותה ישיבה שנגעה לרכב כבד, אוטובוסים והסעות ילדים.

בועז טופורובסקי: הייתה ישיבה מקדימה עם הרלב"ד, שכמובן אני מעריך אותה מאוד, אבל לא קיבלנו התייחסות רשמית.

בועז טופורובסקי: הוועדה שלחה תזכורת לפני כשבוע, ועד היום, אנחנו כבר במרץ, עברנו את המועד האחרון ולא קיבלנו.

בועז טופורובסקי: הדברים הללו עלי לא מקובלים.

בועז טופורובסקי: מי נמצא כאן ממשרד התחבורה?

בועז טופורובסקי: תציג את עצמך ואשמח לקבל התייחסות למה לא עמדת בהנחיה ובבקשה מהוועדה.

עילם שגיא: עילם שגיא, המשנה למנכ"לית משרד התחבורה.

עילם שגיא: נעביר את הנתונים בהמשך.

עילם שגיא: אין לי תשובה לתת לך, מצטער.

עילם שגיא: שניר, אתה רוצה להשלים?

שניר זיידל: אנחנו נהיה מולכם, יש לנו את החומרים ונעשה את הבדיקות.

בועז טופורובסקי: מאה אחוז.

בועז טופורובסקי: בבקשה שזה לא יקרה יותר.

בועז טופורובסקי: אתם יודעים שאני אתכם לכל אורך הדרך, אבל כמו שאני בחיי לא אגיד שאעשה משהו ולא אעשה אותו, אני מצפה את אותו הדבר מאנשים שעובדים איתי ואיתנו ועם הוועדה הזאת.

בועז טופורובסקי: תודה רבה.

בועז טופורובסקי: אבי, בבקשה.

אבינועם נאור: תודה לחבר כנסת בועז טופורובסקי שהזמנת אותנו לכאן היום.

אבינועם נאור: חוץ מאשר הפעמים הטקסיות שאני מופיע, זו הפעם הראשונה, ואני שמח שזה בפני הוועדה הזו.

אבינועם נאור: אין דבר יותר נכון ומתאים מבחינתי מאשר להתחיל את זה כאן.

אבינועם נאור: כמו שחבר הכנסת טופורובסקי אמר, פורמאלית אני שבוע בתפקיד, מעשית אני קצת יודע יותר מאשר שבוע.

אבינועם נאור: מוקדם מדי להציג תוכניות ובשלב הזה אשמח לשתף במחשבות, בחזון, בקווים הכלליים לתוכניות.

אבינועם נאור: וכמובן שאני בוודאי מחויב להגיע לכאן בכל עת, אבל להיות במצב שאנחנו מוכנים להצגת תוכניות וקבלת אישור לפני הממשלה, מה שנדרש באופן פורמאלי – אנחנו רוצים שזה יהיה לא יאוחר מאשר עוד שלושה חודשים.

אבינועם נאור: כמובן שאנחנו לא יורדים עכשיו לדממה ואומרים: בואו נדבר בעוד שלושה חודשים; יהיו תוצרי ביניים, יהיו אבני דרך, ואשמח לבוא לכאן ולשתף את הוועדה במחשבות ולאן אנחנו הולכים ומה המרכיבים העיקריים שאנחנו עוסקים בהם.

אבינועם נאור: כששרת התחבורה והבטיחות בדרכים הטילה עלי את התפקיד, היא הבהירה שהיא חותרת להפחתה דרמטית בשיעור ההרוגים, הנפגעים והנזק המשקי הנגרמים בגין תאונות דרכים.

אבינועם נאור: ושהיא מאמינה בכל לב שיעדים אלו הם בני השגה ושתעשה כל שביכולתה לסייע לי ולרלב"ד לעמוד במטרות אלו.

אבינועם נאור: זה כל מה שאני הייתי צריך לשמוע בשלב הזה.

אבינועם נאור: לא קיבלתי – לא חוזים ולא הבטחות.

אבינועם נאור: קיבלתי את כוונתה ואת מטרתה בראייה הזאת של השרה.

אבינועם נאור: אנחנו דיברנו, ואני יודע שיש לי, לרלב"ד, גב מאוד חזק, ואנחנו עומדים בפתחה של תקופה חדשה.

אבינועם נאור: אני עומד כאן היום בצניעות ועם זאת באמונה שאנו, מדינת ישראל, על זרועותיה ובראשם הרלב"ד, יכולים לעמוד במשימה ולהגשים יעדים אלו.

אבינועם נאור: תאונות הדרכים, מאות ההרוגים, אלפי הפצועים, ומעגל ההולך וגדל של שכול וכאב אינם גזירת גורל.

אבינועם נאור: אנו עומדים לשנות את המציאות, לשפר את מצב הבטיחות בדרכים במדינת ישראל ולהציל חיים.

אבינועם נאור: במהלך השנים זכיתי לחקור וללמוד לעומק את תחום הבטיחות בדרכים.

אבינועם נאור: ביקרתי במדינות רבות שהצליחו לשנות את פני הבטיחות בדרכים בארצם, מדינות כמו אוסטרליה, ניו זילנד, אנגליה, הולנד, גרמניה, שוויץ ומדינות צפון אירופה, שהן רק חלק מהמדינות שביקרתי בהן.

אבינועם נאור: למדתי לעומק את פרטי התוכניות שלהן, הצלחותיהן וכישלונותיהן.

אבינועם נאור: התובנה המרכזית שלי משנות עיסוקי הרבות בתחום הבטיחות בדרכים, גם בישראל ובעיקר בעולם, היא שיש מכנה משותף העובר כחוט השני בין ההצלחות.

אבינועם נאור: הראשון והחשוב במעלה הוא קיום תוכנית לאומית עם יעדים ומדדים ברורים.

אבינועם נאור: תוכנית שהיא רב שנתית, רב מערכתית ורב ארגונית; מוסכמת על כל השותפים ומתוקצבת בהתאם.

אבינועם נאור: המרכיב השני הוא ניהול ריכוזי של התוכנית, תוך יכולת לרכז מאמצים, לאגם משאבים, ולקיים תהליך קבוע של מדידה והערכה.

אבינועם נאור: והמרכיב השלישי הוא מחויבות ותמיכה נחושה של הדרג הממשלתי והדרג הפרלמנטרי.

אבינועם נאור: לשמחתי כל שלושת הנקודות הללו – או שכבר מתחילות להתקיים או עומדות להתקיים.

אבינועם נאור: הרלב"ד, ביחד עם גופי הביצוע הממשלתיים השותפים לתהליך, ערכו תוכנית-על המתמקדת במספר נושאים עיקריים לטיפול וקוראת לצמצום שיעור ההיפגעות ב-50% עד לשנת 2030.

אבינועם נאור: אנו שוקדים עתה על עדכון התוכנית והפיכתה לתוכנית עבודה ממוקדת וישימה.

אבינועם נאור: אנו נביא תוכנית זו לאישור השרה והממשלה תוך חודשיים-שלושה, זאת תהיה תוכנית עובדה מלאה וסדורה הכוללת לוחות זמנים, תקציבים, מדדים ויעדים.

אבינועם נאור: אנו נבקש כמובן להביא תוכנית זו להצגה ודיון, לכאן, לוועדת המשנה לבטיחות בדרכים בפרט ולוועדת כלכלה בכלל.

אבינועם נאור: השרה מיכאלי, בהיותה ממונה על הבטיחות בדרכים, קבעה שהרלב"ד הוא הגוף העליון הנושא באחריות לבטיחות הדרכים, הן מכוח חוק הרשות והן מתוך הצורך לקיום גוף אחד שתפקידו לנצח, לתאם ולהוביל את יישום התוכנית הלאומית.

אבינועם נאור: השאלה הזאת, שאתה גם הזכרת אותה, היא אמורה להיות שאלה פתורה וחלוטה – הרלב"ד הוא הגוף העליון לטוב ולטוב.

אבינועם נאור: ואחרון חביב, מידת המעורבות והמחויבות שיש לשרה מיכאלי בנושא הבטיחות בדרכים, לצד החזון התחבורתי הכללי שלה.

אבינועם נאור: כמו גם המחויבות שיש לוועדה זו ולחברי הכנסת מיכאל ביטון ובועז טופורובסקי, נוטעים בי את האמונה והתקווה למחויבות ותמיכה נחושה של הדרג הממשלתי והפרלמנטרי.

אבינועם נאור: אני מלא אמונה וביטחון שאנו מתחילים היום תהליך שיצמצם את הקטל בדרכים וימנע כאב וסבל ממשפחות רבות.

אבינועם נאור: הדרך לא תהיה קלה ולא קצרה אולם בסופה, נעמוד באתגרים שהצבנו לעצמנו.

אבינועם נאור: תוך חמש שנים, אנחנו שואפים להפחית עד 50% בתאונות דרכים, בהרוגים ובפצועים.

אבינועם נאור: אני אומר תוך חמש שנים, האיחוד האירופאי קבע תוכנית של 30 – 50, קרי עד שנת 2030.

אבינועם נאור: אני חושב שיש לנו מרכיבים שאנחנו יכולים להגיד: אנחנו יכולים לעשות את זה מהר יותר.

אבינועם נאור: חלק הם מרכיבים מאוד עצובים, שהם העובדה שיש הרבה דברים שניתנים לעשות שלא נעשו, ונעשו במדינות אחרות.

אבינועם נאור: ככה שהם צריכים להשיג את התועלת השולית, בעוד אצלנו יש הרבה דברים שהם מבחינת ה-low hanging food , הפירות שאפשר לקטוף אותם כי הם נמוכים.

אבינועם נאור: ולכן אני חושב שתוך חמש שנים, אפשר להגיע ליעדים האלה.

אבינועם נאור: זה ללא ספק יעד שאפתני, אבל הוא בר ביצוע.

אבינועם נאור: והמטרה השנייה זה למצב את ישראל בין חמש המדינות המובילות בעולם בבטיחות בדרכים.

אבינועם נאור: אפשר לדבר על כל מיני מדדים, אבל אם אפילו נסת

אבינועם נאור: כל בראייה של הרוגים למיליארד קילומטר, אנחנו פחות או יותר פי שתיים מהטובות שבמדינות אירופה.

אבינועם נאור: אנחנו צריכים להגיע, אנחנו בסביבות 5.6 הרוגים למיליארד, והמדינות המובילות הם בסביבות 2.8 – 3.0 הרוגים למיליארד.

אבינועם נאור: אפשר גם למדוד את זה, זו לא סתם אמירה.

אבינועם נאור: ואנחנו נגיע לשם, אנחנו נהיה בגרפים האלה, אנחנו נהיה בין חמש המדינות המובילות.

אבינועם נאור: העקרונות של התוכנית הלאומית: כפי שאמרתי, התוכנית תתבסס על עבודה שכבר נעשתה בשיתוף המשרדים השונים וזיהתה 15 נושאים המהווים אבני יסוד לתוכנית לאומית.

אבינועם נאור: בהתאם לתוכנית זו, תערוך הלרב"ד ביחד עם שותפי הביצוע, תוכנית יישום ותוכניות עבודה שיפרטו את השיטה ותוכנית הפעולה על מנת להוציא את התוכניות הללו לפועל.

אבינועם נאור: התוכנית תכלול שתי אבני יסוד, האבן הראשונה, זה השנתיים הראשונות.

אבינועם נאור: בסופם, יושגו תוצאות ביניים שכבר ישקפו שינוי מגמה – שהוא כבר שינוי משמעותי, נקרא לזה שינוי מובהק – ויצביעו על תחילת הירידה בנפגעים.

אבינועם נאור: זאת מטרה אחת של האבן הראשונה.

אבינועם נאור: המטרה השנייה היא שבמהלך הזמן הזה, נכין את מדינת ישראל וגופי הביצוע השונים, כך שיהיו מוכנים להשלמת התוכנית והשגת התוצאות הסופיות.

אבינועם נאור: זאת אומרת, השלב הראשון שהוא בסדר גודל של שנתיים, אפשר לראות אותו ככניסה לתהליך.

אבינועם נאור: לא מחכים עם התוצאות, נקבל כבר תוצאות, אבל זה עדיין המסדרון שיוביל אותנו לאבן השנייה שזאת תוכנית חומש שתכלול את השנתיים הראשונות ועוד שלוש שנים, ושמטרתה: השגת התוצאות הסופיות - - - לקיום של התוכנית.

אבינועם נאור: התוכנית תגובש, תיושם ותנוהל בראייה כוללת, תוך תיאום, ניצוח וביצוע מדידה והערכה של כל גופי הביצוע.

אבינועם נאור: יישום התוכנית ייעשה באופן מדורג, אנחנו לא ניקח את התוכנית ונסתער על כל הארץ.

אבינועם נאור: זה לא עובד ככה, זה לא יוכל להיעשות, לא מבחינה תקציבית ולא מבחינה ארגונית.

אבינועם נאור: אנחנו נגדיר תתי קבוצות של נושאים ושל אזורים כמו נפה או איזשהו חבל ארץ, ובמקום הזה נתחיל ליישם את התוכנית.

אבינועם נאור: בהדרגה נרחיב, גם את הכיסוי הגאוגרפי וגם את הנושאים שאותם אנחנו ניישם.

אבינועם נאור: כאשר אנחנו תוך כדי זה נבדוק ונראה – הנושאים שיוכיחו את עצמם מבחינת התוצאה, מבחינת האפשרות לעשות את זה, יזכו לקדימות.

אבינועם נאור: נושאים שלא יציגו הצלחה, נצטרך לחזור ולתקן אותם בהתאם ואז להפעיל אותם עוד פעם.

אבינועם נאור: במקביל, יהיו נושאים שהם כלל ארציים באופי שלהם, שאתה לא עושה את זה רק בנפה, אלא אתה עושה את זה עם מטרה לכסות את כלל המדינה.

אבינועם נאור: גם זה, בהדרגה, אבל הקצב הוא שונה מהקצב של התוכנית המרכזית.

אבינועם נאור: כמובן שאת כל הנושאים האלה נלווה במדידה, במחקר מדידה והערכה שיוכיחו לנו, וכולנו מכירים את האמירה שמה שאינו נמדד אינו מנוהל.

אבינועם נאור: הרלב"ד בראשותי תשאף למדוד ולהעריך כל פרט בתוכנית הלאומית.

אבינועם נאור: נקפיד לקדם תוכניות מוצלחות ולתקן או להפסיק כאלו שאינן בקטגוריה זו.

אבינועם נאור: רשימת הנושאים שנראה לנו שיכללו בתוכנית הלאומית או לפחות אני מבקש להדגיש שזו רשימה ראשונית בראייה זאת, או לא כל כך ראשונית, אבל זאת לא רשימה סופית.

אבינועם נאור: נושא אחד שהוא רחב מאוד וראוי מאוד לתשומת לב, זה הנושא של עיר בטוחה.

אבינועם נאור: הרשויות המקומיות, רשויות יהודיות; ערביות; דרוזיות; צ'רקסיות.

אבינועם נאור: עיר בטוחה כולל בתוכו הרבה מרכיבים – מרכיב של אכיפה, מרכיב של תשתיות, מרכיב של חינוך וגם מרכיב של נהגים צעירים, ובוודאי הנושא של ילדים.

אבינועם נאור: אנחנו יודעים שההיפגעות של ילדים במדינת ישראל היא גבוהה מאשר יחסית לגודל האוכלוסייה וכן הלאה, היא גבוהה מאשר במדינות אירופה.

אבינועם נאור: ואנחנו צריכים לטפל בנושא היפגעות ילדים ואוכלוסיות פגיעות בכלל.

אבינועם נאור: אבל אני מדגיש את הנושא של ילדים, של נהגים צעירים וכן הלאה.

אבינועם נאור: במקביל, טיפול במרחב הבין-עירוני; כאשר אנחנו מסתכלים על הרוגים ופצועים קשה, פחות או יותר אפשר להגיד, בהרוגים יש יותר הרוגים יחסית במרחב הבין-עירוני.

אבינועם נאור: זה אחוז גבוה יותר מאשר במרחב העירוני.

אבינועם נאור: בפצועים קשה – זה הפוך.

אבינועם נאור: אם אנחנו משקללים את הכול, המרכיב והחשיבות, גם בעירוני וגם בבין-עירוני, המרכיבים האלה הם שווים וצריך לטפל בהם כשני צירים – גם בעירוני וגם בבין-עירוני, אלה צירים מקבילים.

אבינועם נאור: יש לטפל כנושא רוחבי באכיפה, הרתעה, בתי משפט, רכב כבד, רכב ציבורי והסעות, אופנועים, micro mobility – רכבים זעירים.

אבינועם נאור: כמו שאמרתי, נהגים צעירים וקבוצות אוכלוסייה פגיעות מכל סוג והולכי רגל.

אבינועם נאור: הרבה אתגרים עומדים בפנינו, ראשית חיזוק יכולת הרלב"ד הן מבחינה מקצועית, הן מבחינה מדעית והן מבחינה ביצועית.

אבינועם נאור: התאמת מבנה הארגון למשימותיו, ובהתאם – התאמה תקציבית.

אבינועם נאור: אנו זקוקים לזכות מחדש באמון כל בעלי העניין, כולל הציבור כולו, באמונכם אתם, שאכן אנו בפני שינוי מגמה שיש תקווה אמיתית לחולל את השינוי ולעמוד ביעדים.

אבינועם נאור: יש אתגר גדול בעובדה שכאשר אנחנו מדברים על בטיחות בדרכים, אנחנו מדברים על סביבה שהיא גם רב תחומית וגם ארגונית.

אבינועם נאור: אין אף ארגון אחד בודד שיכול לקחת ולכסות 80% מהנפגעים ולהגיד: זהו, בואו, מדינת ישראל תעשה לו מיקור חוץ והוא יעשה את זה וזה ייפתר.

אבינועם נאור: אנחנו מדברים באוסף של מרכיבים שהם תחומים שונים וגם ארגונים שונים.

אבינועם נאור: ארגונים שונים, בין אם זה משרדי ממשלה שונים, ובתוך משרדי הממשלה, זה לא בדיוק שההומוגניות חוגגת, ואנחנו רואים שגם שם יש צורך בתיאום וביצירת אקלים של עבודה משותפת.

אבינועם נאור: ולכן האתגר הזה הוא אתגר ממש-ממש חשוב.

אבינועם נאור: כאשר התפקיד של הרלב"ד בתוך התפקיד הזה, זה לנצח, זה להוביל, זה למדוד.

אבינועם נאור: אנחנו לא פועלים מכוח סמכויות, אני לא יכול ואני גם לא בטוח שאני רוצה לבוא למשטרת ישראל ולהגיד להם מה לעשות או לבוא לגוף אחר ולהגיד להם מה לעשות.

אבינועם נאור: אבל אני כן רוצה שיהיה מצב שכשאנחנו עובדים עם משטרת ישראל, משטרת ישראל יש לה את התוכנית שהיא חלק מהתוכנית הלאומית שאנחנו, הרלב"ד, אנחנו הבעלים של התוכנית, ואנחנו יכולים בהידברות – ונתתי את המשטרה כדוגמה – לראות שהתוכנית הזאת משתלבת ומבוצעת במסגרת התוכנית.

אבינועם נאור: וכאשר אני אומר התוכנית, אני מתכוון מבחינה ביצועית, מבחינה תקציבית, מבחינת יכולת המדידה של מה שנעשה.

אבינועם נאור: המשרדים השונים, משרד התחבורה, משטרת ישראל, המשרד לביטחון פנים, הרשויות המקומיות, משרד החינוך והמשרד לשוויון חברתי ועוד משרדים רבים, שכולם, אנחנו כרלב"ד צריכים לתאם, לנצח, לתכלל וליצור מצב שאנחנו רואים שכל הגופים האלה עובדים במסגרת התוכנית הלאומית.

אבינועם נאור: כמו נושא הביצוע, כך נושא התקציבים.

אבינועם נאור: גם התקציבים מחולקים, ולפעמים, ברוב המקרים, אין עין אחת בוחנת שרואה את זה.

אבינועם נאור: היה לי שיח עם משרד האוצר, ואמרתי: התקציב היום של הרלב"ד הוא סדר גודל של 70 מיליון שקל, ועם כל מיני כספים נוספים שמגיעים כמצ'ינג, אנחנו מגיעים לסדר גודל של קצת יותר מ-100.

אבינועם נאור: היה בזמנו את דוח שיינין, שדיבר על 550.

אבינועם נאור: אני ער לעובדה שזו לא השוואה של תפוחים עם תפוחים.

אבינועם נאור: 550 כלל גם את המשטרה, 70 לא.

אבינועם נאור: אבל כל אופן זה מצביע על ירידה משמעותית מאוד.

אבינועם נאור: ואז אמרו לי באוצר: לא, מדינת ישראל מוציאה על בטיחות יותר מאשר 70.

אבינועם נאור: אמרתי – טוב, אז תראו לי על מה.

אבינועם נאור: והיו צריכים ללכת ולעשות עבודה ולחטט בספרים ולמצוא את הסעיפים.

אבינועם נאור: מה זה אומר?

אבינועם נאור: אני לא מדבר על הסדר שלהם.

אבינועם נאור: זה אומר שאין מישהו שיכול להגיד: אהה, אתה רוצה לדעת?

אבינועם נאור: ומוציא את הנייר מהכיס ואומר: הנה, זה מה שאנחנו מוציאים עבור בטיחות.

אבינועם נאור: על זה אני יודע שעשינו, זה הצורה שאנחנו יכולים למדוד את מה שעשינו.

אבינועם נאור: זה ההבדל שאני מדבר עליו.

אבינועם נאור: לא איפה הכסף נמצא.

אבינועם נאור: אני לא חושב שיש איזה קדושה בעובדה שהכספים שמושקעים יעברו דרך חשבון הבנק של הרלב"ד.

אבינועם נאור: אבל יש קדושה בעובדה שתהיה עין בוחנת שמסוגלת להסתכל על כל הכספים האלה ולבדוק עלות מול תועלת, ולבוא למדינת ישראל ולהגיד שהכספים הציבוריים האלה מושקעים בצורה הנכונה ביותר במבחן התוצאה.

אבינועם נאור: אני מאמין שהנושא התקציבי שכמובן עולה ויעלה הוא נושא חשוב, אבל בראייה שלי הוא לא הכי חשוב או לפחות הוא לא היחיד שחשוב.

אבינועם נאור: חשובה היכולת לבנות את הרלב"ד עם ההסכם עם המשרדים האחרים, בתור הגוף העליון המתכלל – שאלה לא יהיו מילים בעלמא, שזה יהיה משהו שעובד כך.

אבינועם נאור: יש גוף שאחראי על התוכנית הלאומית, שיודע להוביל את התוכנית הלאומית והוא באחריות הזאת, יש לו את מה שאין מילה בעברית לזה, את הaccountability– .

אבינועם נאור: זאת אומרת, הוא בא אם יש הצלחה 100%, להצלחה הרבה אבות.

אבינועם נאור: חס וחלילה ויש כישלון, זה הגוף שצריך לתת את הדין וחשבון על מה נעשה, מה לא נעשה, למה נעשה או למה לא נעשה.

אבינועם נאור: כך אני רואה את זה.

אבינועם נאור: ואני שמח מאוד לסיים כאן במה שהתחלתי.

אבינועם נאור: כאשר היו השיחות טרם כניסתי לתפקיד, הנושא הזה עלה בצורה משמעותית מאוד בשיח שלי עם השרה מיכאלי, והיא תתמוך בזה, והיא תיתן את אותה רוח גבית נדרשת.

אבינועם נאור: ואם הרוח הזאת קיימת, אז החוק פחות מעניין אותי.

אבינועם נאור: כי קשה לי לבוא ולתבוע שיתוף פעולה ולהראות את סעיף 17 בחוק.

אבינועם נאור: קל לי לבקש שיתוף פעולה כאשר יש יחסים של שיתוף פעולה ואנחנו רואים שאפשר לעבוד יחד, וזה מה שיהיה.

אבינועם נאור: ואני רוצה לסיים בנימה אישית, אני מלווה את המאבק בתאונות דרכים כמעט שנות דור.

אבינועם נאור: אני מחויב למאבק וזאת שליחות חיים עבורי.

אבינועם נאור: אני חדור אמונה שניתן להציל חיים ולמנוע סבל, צער וכאב מאזרחים רבים.

אבינועם נאור: זה נוגע לכל אחד ואחת מאתנו.

אבינועם נאור: ילדינו שהלכו הבוקר לבית ספר, בנות ובני זוגנו שיצאו לעבודה, בני כל הדתות, בני כל הגילאים, בני כל המינים.

אבינועם נאור: זה מאבק משותף לכולנו – לציבור, לכנסת ולממשלה.

אבינועם נאור: זו פעם ראשונה שאיני פונה לממשלה בתביעה למעשה.

אבינועם נאור: הפעם אני זה שמחויב להניע לעשייה בשם הממשלה.

אבינועם נאור: אני מתחייב להפוך כל אבן על מנת שנצליח ושנוביל את ישראל להיות אחת המדינות המובילות בעולם בבטיחות בדרכים.

אבינועם נאור: תודה.

בועז טופורובסקי: תודה רבה.

בועז טופורובסקי: כל מילה, ואני כיושב-ראש הוועדה, אני מתחייב שהוועדה הזאת תעזור כמה שהיא יכולה והיא לוקחת את מה שאמרת וגם מצפה עכשיו מהרשות הלאומית לבטיחות בדרכים, לכל אותם נושאים.

בועז טופורובסקי: ברשותך, אני רוצה להגיד לך כמה דברים, שני דברים עיקריים: ראשית, הוועדה הזאת בשנים האחרונות התכנסה ועשתה בעצמה גם בדיקה ועשתה אפילו מעין שימוע – זה לא היה בתקופתי – לכל המשרדים עם המון-המון המלצות.

בועז טופורובסקי: אני מניח שאתה מכיר אותן, אבל אנחנו גם נעביר לך את זה, כי חשוב מאוד שתהיה המשכיות בנושא הזה.

בועז טופורובסקי: הדבר השני, גיליתי תוך כדי – כמו שאתה יודע שזאת גם שליחות חיי, אמנם פחות שנים ממך, אך השליחות עדיין קיימת – אנשים מדהימים במשרדי הממשלה השונים.

בועז טופורובסקי: אנשים שזאת גם משימה חשובה בשבילם, חלקם יושבים כאן מסביב לשולחן, חלקם לא הגיעו מכל מיני סיבות.

בועז טופורובסקי: ואני בטוח, הם רוצים אפילו יותר מאיתנו שיהיה איזשהו תכלול ושהכול יעבוד בצורה מסודרת, ולא כל פעם יבואו להם עם איזשהו רעיון, ואני בטוח שתקבל שיתוף פעולה מלא.

בועז טופורובסקי: אני מתחייב לך כאן שאיפה שאין שיתוף פעולה, נעזור לשיתוף פעולה שיקרה, בטוב כמובן, ואם לא בטוב אז בעוד יותר טוב.

בועז טופורובסקי: אנחנו כאן נעמוד לרשותך.

בועז טופורובסקי: אפתח את הדיון לדוברים.

בועז טופורובסקי: אסנת, בבקשה.

אסנת אלגום מזרחי: צוהריים טובים, תודה רבה אדוני היושב-ראש, שמי אסנת אלגום מזרחי, ממרכז המחקר והמידע של הכנסת.

אסנת אלגום מזרחי: אני מלווה את ועדת הכלכלה ואת ועדת המשנה בראשות חבר הכנסת בועז טופורובסקי כבר שלוש שנים, ואלה שלוש שנים שקרו בהם הרבה דברים.

אסנת אלגום מזרחי: ואנחנו מברכים, ביחד, גם אותך אבי, ואני מברכת על הדיון הזה היום, ומקווה שזה יהיה המשך של דרך חשובה מאוד שנעשית כאן בוועדה.

אסנת אלגום מזרחי: מאחר ואנחנו מדברים היום בעיקר על חזון ועל עקרונות של תוכנית רב-שנתית, אז לא אדבר עכשיו ארוכות, אלא אציג שתי סוגיות מרכזיות שאני חושבת שחשוב יהיה לבחון אותם בעצם לעתיד.

אסנת אלגום מזרחי: קודם כל הנושא של נתונים, אציג קצת נתונים כי אי אפשר בלי.

אסנת אלגום מזרחי: זה חשוב מכיוון שנתונים מתחברים לנו באופן ישיר למדיניות.

אסנת אלגום מזרחי: מדיניות מותוות מנתונים ומשתנה ומתגבשת תוך כדי תנועה.

אסנת אלגום מזרחי: אנחנו יודעים כולנו וגם בועז הציג קודם בקצרה, שבשנת 2021 הייתה לנו עלייה בכל המדדים – בתאונות, במספר הפצועים והנפגעים, וגם במספר ההרוגים.

אסנת אלגום מזרחי: אם נדבר על מספר כולל, זאת עלייה של 5.5%; 11,428 תאונות ב-2021 לעומת 10,800 בשנת 2020.

אסנת אלגום מזרחי: הייתה לנו עלייה בכל סוגי חומרת תאונות הדרכים – תאונות קטלניות, עלייה של 17%, שזה 335 תאונות קטלניות ביחס לשנת 2020.

אסנת אלגום מזרחי: ועלייה במספר ההורגים, בשנת 2021 עמדנו על 363 הרוגים לעומת 305 איש, עלייה של 19% ביחס לשנת 2020.

אסנת אלגום מזרחי: אנחנו כן מציינים ומודעים לזה ששנת - - -

בועז טופורובסקי: אצל הרלב"ד 369 בשנת 2021.

אסנת אלגום מזרחי: אני לקחתי את הנתונים מהלמ"ס ומהרלב"ד.

אסנת אלגום מזרחי: יכול להיות שצריך לבדוק את זה.

אסנת אלגום מזרחי: שם מבחינת מספר ההרוגים, דובר על 363.

אסנת אלגום מזרחי: מה שכן, אנחנו יודעים ומדגישים ששנת 2020 הייתה שנה חריגה מבחינת הקורונה, סגרים וירידה חדה בנסועה.

אסנת אלגום מזרחי: נכון שהייתה לנו ירידה במספר ההרוגים ובמספר התאונות, עדיין, עם הירידה הניכרת בנסועה הייתה ירידה של 14% בהשוואה לממוצע של השנתיים הקודמות – 2018, 2019 – אנחנו כן רואים שהירידה במספר ההרוגים ובמספר הפצועים יחסית הייתה יותר נמוכה מהירידה בנסועה.

אסנת אלגום מזרחי: זאת אומרת – 9% פחות הרוגים, 10% פחות פצועים קשה, בהשוואה לשנתיים שקדמו, לממוצע של 2018 – 2019.

אסנת אלגום מזרחי: אנחנו יודעים את זה אבל זה חשוב להדגיש, כי זה לעניין קבוצות הסיכון, אז דווקא במספר הנפגעים מקרב כלי רכב זעירים ורוכבי אופנוע הייתה לנו עלייה של 7%.

אסנת אלגום מזרחי: זה ככה מבחינת נתונים.

אסנת אלגום מזרחי: אנחנו מכירים את הנתונים, אבל זה חשוב, כי המדיניות נבנית כתוצאה מנתונים.

אסנת אלגום מזרחי: אנחנו יודעים שמבחינת יעדי ממשלה, אבי הזכיר קודם יעדים כמותיים שיש גם באיחוד האירופי.

אסנת אלגום מזרחי: אז גם בישראל לאורך 15 השנים האחרונות היו יעדים שונים.

אסנת אלגום מזרחי: אם זה בתחילה בדוח שיינין – יעד כמותי שעד לשנת 2010 לא יהיו יותר מ-360 הרוגים.

אסנת אלגום מזרחי: אנחנו יודעים שהיו 375 הרוגים באותה שנה.

אסנת אלגום מזרחי: אם זה יעד נוסף, עד שנת 2015, ירידה מתחת ל-300 – לצערנו באותה שנה נהרגו 356 איש.

אסנת אלגום מזרחי: היעדים כל הזמן, מה שנקרא, היו ונמצאו על הנייר.

אסנת אלגום מזרחי: מה שכן וחשוב מאוד לציין, וזה במבט בין-לאומי: מדינות ותקופות שבהן יושמה תוכנית מקיפה רב-שנתית לבטיחות בדרכים, המדינות הספציפיות הללו ראו הצלחות טובות יותר.

בועז טופורובסקי: גם בישראל.

אסנת אלגום מזרחי: גם בישראל.

אסנת אלגום מזרחי: ברגע שכן היו תוכניות, ראינו את זה בשימוע שהוזכר קודם לכן, שימוע שנעשה פה ב-2016 בוועדת הכלכלה של הכנסת.

אסנת אלגום מזרחי: בעקבותיו גם הוכנו תוכניות, והייתה החלטת ממשלה ב-2017.

אסנת אלגום מזרחי: אלה שנתיים שראינו בהם ירידה וראינו גם המלצות ספציפיות מאוד בתחומי הפעולה שהוזכרו קודם, אם זה באכיפה, בחינוך, בתשתיות, בהסברה לציבור, בקבוצות סיכון ובעוד תחומים אחרים.

אסנת אלגום מזרחי: אלה תחומים שסיכמנו בדוח שהכנו כהמשך למעקב אחרי המלצות ועדת הכלכלה.

אסנת אלגום מזרחי: מה שבאמת חשוב, אם אנחנו מסתכלים במבט קדימה, וזאת התקווה, שמהדיון הזה נמשיך לעסוק בדיוק בסוגיות החשובות האלה.

אסנת אלגום מזרחי: קודם כל השאלה הכי מרכזית שאבי הזכיר אותה קודם בצורה מאוד בולטת, זה הנושא של הרלב"ד כגוף מתכלל.

אסנת אלגום מזרחי: אנחנו יודעים שלא רק בחוק אלא גם בפועל, הרשות הלאומית לבטיחות בדרכים לכתחילה הוגדרה כגוף מתכלל.

אסנת אלגום מזרחי: ואנחנו רוצים לשאול האם הגוף הזה מקבל את הכלים, לא רק את התקציבים, אלא גם כלים אחרים שנחוצים לו כדי להיות הגוף הפועל, המתכלל שחלוקת התפקידים שהוא עורך בין הגופים השונים נעשית בצורה מיטבית.

אסנת אלגום מזרחי: זאת שאלה וכמובן זאת שאלה לבחינה ולעבודה חשובה הלאה.

אסנת אלגום מזרחי: וכמובן, כפועל יוצא מזה, השאלה הבאה היא סטטוס התוכנית הלאומית.

אסנת אלגום מזרחי: תוכנית שכבר הונחה על שולחן הממשלה, תוכנית שהוזכרה עכשיו שחשוב יהיה לעקוב מה קורה מבחינת קידומה.

אסנת אלגום מזרחי: חלק בלתי נפרד מזה זה הנושא של התקציב.

אסנת אלגום מזרחי: אנחנו יודעים שבשנת 2020 לא היה לנו תקציב מדינה.

אסנת אלגום מזרחי: הרבה פרויקטים הוקפאו, כמו למשל פרויקט מוקדי סיכון.

אסנת אלגום מזרחי: חלקם גם לגמרי נעצרו.

אסנת אלגום מזרחי: מכאן עולה השאלה, אנחנו עומדים בפני תקציב חדש לשנים 2023–2024, אז זה חלק מהעיתוי לשאול – עד כמה המרכיבים השונים של התוכנית כלולים ונכללים בתוך התקציב הקרוב לשנתיים הקרובות?

אסנת אלגום מזרחי: וכמובן, כמו שצוין קודם, סטטוס של תוכניות שדיברנו עליהם פה כבר בוועדה, כמו הטכוגרף הדיגיטלי, כמו הפחתת העומס בבתי המשפט, מאגר פסולי רישיון של משרד התחבורה ושל המשטרה.

אסנת אלגום מזרחי: אלה תוכניות שכבר התחילו, שכבר הוקמו צוותים ושכבר התחילו לפעול, ונדרש מעקב אחרי הנושא הזה.

אסנת אלגום מזרחי: לסיכום, מאחר והנושא נלמד תוך כדי תנועה, הוא גמיש ודינאמי, ואנחנו בודקים אותו לאור הנתונים.

אסנת אלגום מזרחי: אז חלק מהעניין זה לראות כיצד אנחנו לומדים מדפוסי היפגעות של השנים האחרונות, עם אצבע על הדופק, לצורך התוויה של מדיניות.

אסנת אלגום מזרחי: ולכלול את כל היעדים האלה ואת כל הנתונים האלה בתוכנית עם יעדים מוגדרים ועם שיתוף פעולה של כל הגורמים.

אסנת אלגום מזרחי: תודה רבה.

בועז טופורובסקי: מה שאסנת בגדול אומרת לך זה שאנחנו נדע לפקח.

בועז טופורובסקי: אתה תקבע יעדים, והיא לא תפספס אף יעד ואף מדד ותדע להגיד לי.

אבינועם נאור: אני יכול להגיד שני מילים?

בועז טופורובסקי: מאה אחוז, אני מציע שאחר כך רק אולי תרשום, כי יהיו התייחסויות ואז תתייחס בסוף לכל הדברים.

בועז טופורובסקי: איך שאתה רוצה, זה בסדר, בבקשה.

אבינועם נאור: שני דברים: דבר ראשון, בקשר לנתונים ועובדות.

אבינועם נאור: אנחנו מתכוונים ברלב"ד למנות מדען ראשי ואנחנו מאמינים מאוד במה שנקרא: evidence based.

אבינועם נאור: אנחנו לא עושים שום דבר מהבטן, זה דבר אחד.

אסנת אלגום מזרחי: ואני חייבת לציין שיש לכם צוות מחקר נהדר.

אסנת אלגום מזרחי: אנחנו עובדים כל הזמן בשיתוף פעולה.

אבינועם נאור: הוא לא צוות מדעי, הוא צוות מחקרי.

אבינועם נאור: אני רוצה גם יכולת מדעית.

אבינועם נאור: זה דבר אחד.

אבינועם נאור: דבר שני, אני חייב לתקן אותך – כאשר אנחנו מסתכלים על מגמות בתאונות דרכים, מכיוון שמבחינה סטטיסטית המספרים לא גדולים, אז תמיד יהיו שיני מסור.

אבינועם נאור: ואז השאלה היא איפה אנחנו נמצאים?

אבינועם נאור: אז רק כדי לתקן, מבחינת תוכנית שיינין, הגענו בשנת 2010, 2011 אל מתחת ל-300 הרוגים.

אבינועם נאור: וזה בפירוש, ראית שיש מגמת ירידה שאחר כך השתנתה לצערי הרב והפכה למגמת עלייה.

אבינועם נאור: למה אני מציין את זה?

אבינועם נאור: כי חשוב מאוד ללמוד מה נעשה ומה לא נעשה, כמו שאמרתי לגבי תוכניות אחרות.

אבינועם נאור: יש הרבה דברים שנעשו במדינת ישראל שהפתעה – עשו מה שהתוכנית אמרה והגיעו תוצאות.

אבינועם נאור: צריך דווקא להסתכל על המספרים שאת אמרת גם בתקווה, משום שאנחנו רואים שהיו תוצאות.

בועז טופורובסקי: ברשותך אוסיף, שגם מה שהיה פעם אולי לאו דווקא נכון להיום.

בועז טופורובסקי: לאור ההתפתחות הטכנולוגית ועם השינויים הדחופים שקורים, היום יש נגישות להרבה מאוד דברים.

בועז טופורובסקי: הטכנולוגיה למשל כדוגמה שיכולה להציל חיים שאז לא חשבו על זה בכלל.

בועז טופורובסקי: אנחנו נמשיך.

בועז טופורובסקי: אמרתי מקודם שיש אנשים טובים במשרדי הממשלה וגם יש אנשים נהדרים בעמותות וארגונים שפועלים מזמנם כל הזמן, ועושים עבודה נפלאה.

בועז טופורובסקי: עוד מעט נשמע את חלקם.

בועז טופורובסקי: אני רוצה להעביר את רשות הדיבור לאוריאל לין, אוריאל לין מעבר לזה שהוא חבר כנסת לשעבר, נשיא איגוד לשכות המסחר, הוא היה יושב-ראש הוועדה ויש לו המון מניות בתחום.

בועז טופורובסקי: ואני שמח מאוד שבאת וגם רצית לבוא ולתת מהיכולות ומהידע העצום שיש בידך.

אוריאל לין: אדוני היושב-ראש, אני מודה לך על כך שהזמנת אותי.

אוריאל לין: יתר על כן, אני רוצה לברך את אבי נאור, גם על תרומתו העצומה בעבר, בהתנדבות, ואין שום ספק שהארגון שהוא עמד בראשו, אור ירוק, יצר מודעות אדירה לצורך להיאבק בתאונות הדרכים וגם עשה הרבה מהלכים חשובים.

אוריאל לין: מדבריו, אני רוצה לאחל לו הצלחה.

אוריאל לין: מדבריו, אני חושש שהוא נכנס לשדה מוקשים.

אוריאל לין: סלחו לי שאני אומר את זה, אני רוצה שתבינו – אני הייתי בתפקיד של יושב-ראש הוועדה כמה שנים.

אוריאל לין: והייתי גם בתפקיד של אבי נאור כמה שנים, לא הרבה.

אוריאל לין: מי שהכשיל אותי בתפקיד שכיום אבי נאור רוצה לקבל – זה משרד התחבורה.

אוריאל לין: משרד התחבורה, פשוטו כמשמעו, בואו לא נשחק.

אוריאל לין: תראו, אנחנו במאבק בתאונות בדרכים עוסקים בשמירה על החיים.

אוריאל לין: ואנחנו צריכים כל הזמן לזכור את זה.

אוריאל לין: זה לא עוד איזושהי פעולה.

אוריאל לין: זה מאבק לשמירה על החיים ועל המדינה מוטלת חובה מוחלטת לשמור על החיים של תושביה.

אוריאל לין: בתחום תאונות הדרכים היא נכשלה.

אוריאל לין: אני מאוד מקווה, אדוני היושב-ראש, שבתנופה שאתה רוצה להקנות לנושא הזה, אכן היא תמשיך ושיתחיל פה באמת עידן חדש כפי שאתה אמרת.

אוריאל לין: אבל אני לא רוצה פה לשחק משחקים ולעטוף את הדברים במילים יפות.

אוריאל לין: אני אומר לכם בכל הרצינות מתוך הרבה ניסיון של עשרות שנים.

אוריאל לין: אני לא אפרט את כל ניסיוני, התחלתי כעורך דין שעסק רק בתאונות דרכים.

אוריאל לין: הגעתי לכנסת, קיבלתי את תפקידו של יושב-ראש הוועדה כיום, לאחר מכן ביקש ממני שר התחבורה לקבל את תפקידו של אבי נאור.

אוריאל לין: הכרתי גם את אבי נאור.

אוריאל לין: ומי שהכשיל אותי בעבודתי, היה משרד התחבורה.

אוריאל לין: אני יכול לומר לכם ששנה וחצי לאחר שאני הגעתי לתפקידי כיושב-ראש הרשות לבטיחות בדרכים, מספר ההרוגים בישראל היה היסטורית הנמוך ביותר.

אוריאל לין: כשאנחנו מדברים היום על תוכניות, אל תחשבו לרגע אחד שלא היו תוכניות מקיפות בעבר.

אוריאל לין: אני יכול להגיד לכם, בשנת 1987, אדוני היושב-ראש, כדאי שתעיינו בזה, הייתה ועדת חקירה פרלמנטרית בראשות מיכה חריש ובראשותי, והגשנו שורת המלצות חשובות שחלק מהן לא בוצע על היום.

אוריאל לין: כשאני קיבלתי את התפקיד של אבי נאור כיום, לאחר שלושה חודשים הייתה כבר תוכנית מפורטת, הכי מפורטת שיכולה להיות, החל מהגיל הרך, עבור לחינוך, המשך בהסברה, המשך באכיפה, תשתיות, כבישים וכל הקשור בכך.

אוריאל לין: אני רוצה היום להעביר לכם מתוך ניסיוני הלא מועט, קצת מהתובנות שאני רכשתי במהלך השנים.

אוריאל לין: תראו, הצירים העיקריים שבאמצעותם אתה יכול להוריד תאונות דרכים בישראל הם בעיקר שניים: תשתיות כבישים ואכיפת החוק.

אוריאל לין: מה זה אכיפת החוק?

אוריאל לין: אכיפת החוק אומרת שאתה רוצה שהנהגים יצייתו להוראות תקנות התעבורה, ולצורך זה אתה צריך לשנות את דפוסי ההתנהגות שלהם.

אוריאל לין: אנחנו לא יכולים פה לשחק משחקים, אנחנו צריכים להבין למה אנחנו צריכים לחתור ולמה אנחנו צריכים להגיע.

אוריאל לין: כדי שתבינו את המשקל של תשתיות: בשנת 1967 היו בישראל לא יותר מ-240,000 רכבים.

אוריאל לין: באותה שנה, מספר ההרוגים היה 700.

אוריאל לין: היום אנחנו נמצאים במדינת ישראל עם מספר של כלי רכב, יש גם מדדים של נסועה וכדומה, של קרוב ל-4 מיליון; מספר ההרוגים?

אוריאל לין: כ-350.

אוריאל לין: למה?

אוריאל לין: בעיקר בגלל שיפור אדיר בתשתיות במדינת ישראל.

אוריאל לין: פעם היינו נוסעים בכביש שמשני הכיוונים הנוגדים היו רק נתיב אחד בלי שוליים, בלי מעקה בטיחות, תשתית כבישים איומה.

אוריאל לין: חלקכם לא התנסה בזה אישית.

בועז טופורובסקי: גם היום, צפונית לקרית שמונה.

אוריאל לין: אדוני היושב-ראש, לעומת מה שהיה כשאני הייתי עורך דין ועסק בתאונות דרכים – אין מקום להשוואה.

אוריאל לין: אז בשנה שהיו רק 240,000 רכבים, נהרגו 700 איש.

אוריאל לין: את זה אני רק בא לומר לכם, עד כמה שתשתית כבישים היא גורם מרכזי ומשפיע בכל מה שנוגע בהורדת תאונות הדרכים.

אוריאל לין: הנושא השני שדיברתי, כמובן עניין האכיפה, שינויי דפוסי ההתנהגות, ואני רוצה לומר לכם שיש עוד כרגע רכיב חשוב מאוד, שיושב-ראש הוועדה התייחס אליו, והוא הטכנולוגיה.

אוריאל לין: הטכנולוגיה הבטיחותית הפנימית בתוך כלי הרכב היום, זה עוד רכיב בעל משמעות מאוד-מאוד חשובה שיכול לסייע לנו מאוד להוריד את תאונות הדרכים.

אוריאל לין: אבל לא, שלא לגזול הרבה מזמנכם.

אוריאל לין: חזון זה יפה, כללים לבניית תוכניות זה יפה, ואני מסכים עם כל מה שאמר אבי נאור ואני מקווה שכך זה ייבנה, ואני אומר לכם כרגע מדבריו, אני חושש שאם לא תהיה חלוקת סמכויות ברורה, אבל עם סמכויות אמת – אי אפשר להצליח בעבודתה של הרשות הלאומית לבטיחות בדרכים.

אוריאל לין: ואני אומר לכם את זה מתוך ניסיון, לא בגלל שהשר רוצה להכשיל –הפקידות בהרבה מקרים מכשילה.

אוריאל לין: יועצים משפטיים וכדומה וכדומה, אני לא אומר לכם את זה סתם, זה לא סיפורים, זה פשוט מתוך ניסיון אישי.

אוריאל לין: שימו לב לכמה נקודות שאני חושב שחייבות להיכלל בכל תוכנית חשובה ולא רק על בסיס עקרונות.

אוריאל לין: דבר אחד שבחנו אותו כמה פעמים – מכוניות משטרה סמויות.

אוריאל לין: ההרתעה שלהם הרבה יותר חזקה ממכונית משטרה גלויה.

אוריאל לין: אני לא רוצה להיכנס להסברים, אדוני היושב-ראש, אני יכול להסביר, אבל קודם כל הנקודה.

אוריאל לין: למה זה כך?

אוריאל לין: יש לנו בתוך הערים פקחי תנועה עם סמכויות מוגבלות.

אוריאל לין: אנחנו לא נותנים להם מספיק סמכויות כדי להיאבק בתאונות הדרכים או למנוע תאונות בתוך הערים, כי המשטרה בדרך כלל מתנגדת.

אוריאל לין: אבל פקחים אלה בהכשרה נאותה יכולים לגרום ולתרום הרבה לאכיפת החוק בתוך הערים.

אוריאל לין: זה בהכשרה נאותה, והם רבים ויש לנו כמה אלפיםץ משום שביננו לביננו, כולנו יודעים: יש מעט מאוד שיטור של משטרה בתוך הערים פנימה.

אוריאל לין: דבר נוסף שאנחנו צריכים היום להבין אותו – האופניים החשמליים.

אוריאל לין: אנחנו לא נוכל להילחם בתופעה הזאת.

אוריאל לין: אנחנו חייבים להגביל את המהירות באופן מובנה, כמו שעושים בסייגוואי בארצות הברית – המהירות מוגבלת ל-11 מייל.

אוריאל לין: פשוט להגביל את המהירות, אין חוכמות.

אוריאל לין: בכלל אני רוצה לומר לכם שאי אפשר בנושא הזה של מאבק בתאונות הדרכים לשחק בסלחנות או ברחמנות או בואו לא נהיה יותר מדי חזקים, חלילה או להיות פשרנים.

אוריאל לין: לא, זה לא הולך.

אוריאל לין: זו האמת.

אוריאל לין: עכשיו תיקחו תופעה שאנחנו חייבים לשנות אותה מבחינת החוק, אדוני היושב-ראש.

אוריאל לין: העניין הזה של אנשים שמורשעים בעבירות תנועה וממשיכים לנוע בדרכים בהרשעה של בתי המשפט.

אוריאל לין: היה לנו מקרה של עבריין שעבר 60 עבירות תנועה ולא שללו לו את הרישיון.

אוריאל לין: 120 עבירות תנועה ולא שללו לו את הרישיון, עד שהוא הרג אדם.

אוריאל לין: והם הרגו אדם, לאחר תקופה ארוכה.

אוריאל לין: אני רוצה שתבינו, אדם שעובר ונתפס ומורשע בעבירה תנועה, זה לא העבירה הראשונה שהוא עובר.

אוריאל לין: יש מחקר בטכניון, משה בקר בטח מכיר אותו, שאמר שאדם יכול לעבור 1,000 עד 10,000 עבירות תנועה כדי להיתפס פעם ולהיות מורשע פעם אחת.

אוריאל לין: יש עבריינים מועדים שבתי המשפט מתייחסים אליהם בסלחנות.

אוריאל לין: נותנים להם אפשרות להרוג.

אוריאל לין: אני סבור שכל אדם שהורשע בעשר עבירות תנועה, חייבים לשלול את רישיונו לעשר שנים בלי שום משחקים.

אוריאל לין: ואם הוא נוהג בתוך שלילת רישיון – להפקיע לו את הרכב לפחות לשנתיים.

אוריאל לין: זו הרתעה אמיתית ואחרת אנחנו לא נוכל להשיג תוצאות.

אוריאל לין: כמו כן, אני רוצה לומר לכם עוד דבר – מעברי החצייה להולכי רגל.

אוריאל לין: זה עדיין לא מקום בטוח להולכי הרגל.

אוריאל לין: משום שאנחנו הגברנו את חובת הזהירות שרכב שמתקרב למעבר חצייה ואמרנו, כשאתה מתקרב למעבר חצייה, תאט קודם כל.

אוריאל לין: תבחן אם מישהו רוצה להיכנס למעבר החצייה.

אוריאל לין: אם מישהו רוצה להיכנס למעבר החצייה – תעצור.

אוריאל לין: והנה נהג עם מערבל בטון הורג אישה קשישה בתוך מעבר חציה.

בועז טופורובסקי: אוריאל.

אוריאל לין: אני עומד לסיים.

אוריאל לין: מה עושה השופט?

אוריאל לין: ארבעה חודשי מאסר.

אוריאל לין: תבינו, פה מדובר בנהג שנוהג במשאית כבדה, מתקרב למעבר חצייה, לא מאט, מפר את הוראות תקנות התעבורה, הורג אישה בתוך מעבר החצייה, השופט משדר לכולנו: זה לא כל כך נורא הדבר הזה.

אוריאל לין: ואדוני היושב-ראש, בכוונה נתתי כמה דברים אופרטיביים כדי שנבין שבנושא תאונות הדרכים, אי אפשר רק לדבר על חזון.

אוריאל לין: צריך לדבר על מהלכים ממשיים.

אוריאל לין: איך אתה תוקף את החולשות.

אוריאל לין: איך אתה בעצם מביא לכך שתהיה הרתעה אמיתית.

אוריאל לין: אחרת, אתה לא תתקדם.

אוריאל לין: אנחנו לא נוכל להתקדם בגישה פרשנית, בגישה סלחנית – זה פשוט לא הולך.

אוריאל לין: ואחת התופעות של הסלחנות זה גרימת מוות ברשלנות.

אוריאל לין: אז אני יכול להגיד לכם שאם מישהו חלילה יהרוג ברשלנות מישהו מבני משפחתי, אני לא כל כך אסלח לו משום שהוא הרג אותם ברשלנות.

אוריאל לין: אני לא רוצה שהוא יהרוג אותם ברשלנות, ואנחנו צריכים להילחם גם בתופעה הזאת של הרשלנות.

אוריאל לין: תודה רבה לכם.

בועז טופורובסקי: תודה רבה אוריאל, אני רוצה שגם משרד התחבורה וגם המשרד לביטחון פנים יגיבו לו וירגיעו את כולנו בזה שמה שהיה הוא לא מה שיהיה.

בועז טופורובסקי: אני רק מבקש כי יש לנו עוד דוברים, בעשרה לארבע אנחנו מסיימים, אז בואו נתחשב בכל הדוברים ונהיה תמציתיים, מהירים ויעילים.

עילם שגיא: ברשותך - - -

בועז טופורובסקי: שגיא, קודם כל זה שאבנר לא כאן, אני עדיין בהלם מזה.

בועז טופורובסקי: זו ישיבה ראשונה שאבנר לא כאן.

עילם שגיא: אני מתנצל בשמו.

בועז טופורובסקי: אבל נוכחות של משנה למנכ"ל זה מראה על רצינות.

עילם שגיא: כן, אני מקבל הרבה מאוד מהדברים שנאמרו פה.

עילם שגיא: זה לא רק הבחירה ביושב-ראש הרלב"ד החדש, בכלל, יש הבנה במשרד התחבורה שהנושא חשוב מאוד, הוא חלק מהיעדים שלנו, חלק מהחזון של השרה וחלק מפעילות המשרד.

עילם שגיא: המלחמה בתאונות הדרכים היא לא רק בעיה שאנחנו מטילים לפתחו של הרלב"ד.

עילם שגיא: חלק גדול מהתוכנית – לעבור מפחות שימוש ברכבים פרטיים לתחבורה ציבורית, אנחנו מאמינים שזה גם חלק מהפתרון.

עילם שגיא: בוודאי לא במקום הפתרון לכל הדברים שהוצגו פה.

עילם שגיא: אני מציע שלא אתייחס פרטנית, למרות שאני מתאפק לא להתייחס פרטנית, כי יש חלק גדול מהדברים הוזכרו פה; מוקדי סיכון – מיד בינואר אישרנו כמעט חצי מהתקציב, מתקציב של 230 מיליון שקל שנתי, 100 מיליון כבר העברנו.

עילם שגיא: דרך אגב, אנחנו מחכים לחלק השני בשביל לאפשר ליושב-ראש הרלב"ד להיכנס, כי אנחנו תמיד מתלבטים מה הקריטריונים וכולי.

עילם שגיא: הוזכר פה הטכוגרף הדיגיטלי, התקדם מאוד הנושא הטכני.

בועז טופורובסקי: גם בבתי משפט, עשינו בבתי המשפט לתעבורה רפורמה גדולה מאוד.

עילם שגיא: נכון.

עילם שגיא: הוזכר פה נושא הסמכויות לפקחים.

עילם שגיא: לא רק זה, יש את מיזם "שומרי הדרך", אנחנו פועלים עם המשרד לביטחון פנים – הבט"פ.

עילם שגיא: יש פה עניין חוקי מורכב ולא אכנס אליו, בסוף יהיו הרבה יותר דיווחים – לא חשוב אם של אזרחים או של מתנדבים או של פקחים עירוניים, ובלבד שסמכויות השיטור וסמכויות האכיפה יהיו בסוף של המשטרה.

עילם שגיא: אנחנו בונים את המנגנון הנדרש.

עילם שגיא: אני מציע שבגלל שיש פה המון אנשים שרוצים לדבר, שלא אציג את התוכנית.

עילם שגיא: התוכנית תוצג כפי שראש הרלב"ד הציע.

עילם שגיא: משרד התחבורה יגבה וישלים בכל הדברים שקשורים אלינו.

בועז טופורובסקי: לא כדאי לך לראות מה כתבה לי מנהלת הוועדה על הטכוגרף הדיגיטלי.

בועז טופורובסקי: בוא נקווה שהדברים ישתנו, אנחנו נהיה כאן ואני אומר את זה לכם כאן, נהיה כאן כדי לוודא שכל הסמכויות והאחריות והיכולת לעשות את מה שמאמינים לנכון בידי הרלב"ד.

בועז טופורובסקי: אנחנו מאמינים מאוד בכך, ואנחנו נהיה כאן לפקח ולוודא את זה.

בועז טופורובסקי: בט"פ, בבקשה, תרגיעו אותי גם.

עמיר ג'יבלי: שלום לכולם, לי קוראים עמיר ג'יבלי, ראש מחלקת מחקר ופיתוח, אנחנו עוסקים בכל מה שקשור לאמצעים הטכנולוגיים, מכשור האכיפה ומחקר אסטרטגי.

עמיר ג'יבלי: שמעתי פה ניתוח פרטני מאוד לכל נושא הנתונים, ובפתח דברי אני רוצה לברך על היוזמה לגיבוש תוכנית רב שנתית.

עמיר ג'יבלי: אני אופטימי מאוד, אני בטוח שזה לא איך שנאמר כאן, שמה שהיה זה מה שיהיה, אני אופטימי מאוד שיהיה משהו אחר.

עמיר ג'יבלי: כמובן, שיהיה צמצום של כל מה קשור במעורבות של אנשים וחיי אדם בכלל.

עמיר ג'יבלי: כמובן שאגף התנועה כחלק ממשטרת ישראל, ישתף פעולה באופן מלא בכל תוכנית, יעדים וכל משימה שתכליתה הוא הצלת חיי אדם.

עמיר ג'יבלי: מבלי להיכנס לפרטי התוכנית ולכל הבעיות, כי באמת יש מלא בעיות, אם זה בתחום העירוני, בבין-עירוני, תשתיות וכדומה, אני רוצה לומר כמה נושאים שמבחינתנו הם עקרוניים מאוד על מנת שאנחנו כאגף התנועה נוכל להצליח להציל חיי אדם.

בועז טופורובסקי: ברשותך בקצרה.

בועז טופורובסקי: אנחנו פחות בישיבת עבודה עכשיו, אלא הכנה לאיזה עבודה קשה הולכת להיות ואיך אנחנו לא נוותר לאף אחד.

עמיר ג'יבלי: ממש בקצרה.

עמיר ג'יבלי: ראשית הנושא של כוח אדם.

עמיר ג'יבלי: אנחנו מאמינים ונאמר פה יותר מפעם אחת, כמות שוטרי התנועה במדינת ישראל היא לא פרופורציונאלית לכמות הכבישים ולא לכמות הנהגים וכלי הרכב על מנת שנייצר הרתעה מביצוע עבירות תנועה ונגרום לאנשים לשנות את החשיבה שלהם.

עמיר ג'יבלי: אנחנו חייבים להגביר בצורה משמעותית את כמות כוח האדם והנוכחות שלנו.

עמיר ג'יבלי: נושא שני, חזקת האמינות, אתה מאוד מעורב וזאת לא הפעם הראשונה שאתה שומע את זה.

עמיר ג'יבלי: אנחנו יכולים להוסיף עכשיו עוד 500 שוטרים ועוד 1,000 ניידות ובסוף כל האכיפה שלנו נתקעת בבתי משפט.

עמיר ג'יבלי: היום בממוצע, להכניס מכשור אכיפה למדינת ישראל לוקח משהו כמו חמש שנים.

עמיר ג'יבלי: וגם אחרי שמכניסים אותו, חמש שנים רבים בבתי משפט – כן אמין, לא אמין, אי אפשר המשיך בצורה כזאת.

עמיר ג'יבלי: אם אנחנו רוצים לייצר הרתעה ופעם ואחת ולתמיד לומר שהמכשיר הזה חלוט ואמין, אנחנו חייבים לקדם את נושא חזקת האמינות במדינת ישראל.

עמיר ג'יבלי: הנושא כבר עלה בעבר, זאת אחת המשימות הכי חשובות על מנת שנוכל לבצע פעילות שהיא לא תרד לטמיון.

עמיר ג'יבלי: נושא ההסברה – הנושא הזה לוקה בחסר.

עמיר ג'יבלי: אני לא אומר שהגורם האנושי הוא לא דומיננטי בהתרחשות תאונות דרכים, אבל אי אפשר כל הזמן רק להאשים את הנהגים.

עמיר ג'יבלי: צריך גם לתת להם כלים, להעלות את המודעות, על מנת שבאמת יבינו את הסכנות שנשקפות בדרך, ואני מדבר על כל טווח הגילאים.

עמיר ג'יבלי: הדבר האחרון שהוא גם חלק מצמצום זמנים וטיפול בבתי משפט ופועל יוצא מכך הרתעה, זה הנושא של בתי דין מנהליים.

עמיר ג'יבלי: העניין הזה לדעתי יעשה שינוי דרמטי בכל מה שקשור לטיפול בנהגים.

עמיר ג'יבלי: היום כל אחד שמקבל דוח יודע, הוא מגיש בקשה להישפט ביום האחרון לקראת תום 90 יום מהדוח.

עמיר ג'יבלי: מחכה שנה.

עמיר ג'יבלי: אם התמזל מזלו, הדוח הלך לאיבוד בדרך.

עמיר ג'יבלי: אם לא, קובעים לו דיון לעוד חצי שנה, הוא לא הולך גם לדיונים.

עמיר ג'יבלי: אחרי שנה, הוא בא ואומר שהוא רוצה להודות, הוא מקבל קנס קטן בלי נקודות, וכולם מרוצים.

עמיר ג'יבלי: אנחנו לא מסוגלים להשפיע ככה על ההרתעה.

עמיר ג'יבלי: אי אפשר לעמוד כך במשימה של ההרתעה.

עמיר ג'יבלי: ואם אנחנו רוצים להשפיע, הנושא הזה של בית דין מינהלי וחזקת האמינות, הם קריטיים.

עמיר ג'יבלי: לסיכום אומר שככל שנתקדם עם הנושא של התוכנית, היעדים והמדדים כפי שנאמר פה קודם, כמובן שנפרט את זה בצורה יותר פרטנית, ונאחל לכולנו בהצלחה.

בועז טופורובסקי: תודה רבה.

בועז טופורובסקי: אני יודע שראש אגף התנועה מחויב מאוד, אנחנו עדיין נמצאים במשטרה שהבטיחה לנו כתוצאה מהשימוע שהיה כאן – לא בתקופתי – אבל הבטיח לוועדה השר לביטחון פנים אם אני זוכר נכון, שיהיו 450 ניידות עד 2017.

בועז טופורובסקי: אנחנו עכשיו ב-2022 ויש פחות מ-300.

בועז טופורובסקי: זה חלק מהעניין.

בועז טופורובסקי: חשוב מאוד שתעבדו במשותף.

בועז טופורובסקי: המחוקק, אני אומר לך כאן, מוכן לחוקק גם חוקים קצת יותר קשים בשביל להילחם במלחמות הדרכים.

בועז טופורובסקי: ד"ר משה בקר, אבקש רק בתמציתיות.

משה בקר: בהחלט בתמציתיות.

משה בקר: אני מודה על רשות הדיבור, אני מאחל לאבי הצלחה, הוא מייצג את כולנו במלחמה הזאת.

משה בקר: והיות שהוא גם שם את המותג של אור ירוק לפנינו, והמותג אור ירוק חדר לכל בית בישראל, אני מקווה שהוא גם יוכל להצליח.

משה בקר: אבל אני כבר אומר לך אבי, אתה קופץ לתוך הנהר כאשר אתה תצטרך לשחות הרבה נגד הזרם.

משה בקר: כלומר, אתה רוצה להגיע למקום הטוב, אבל אתה שוחה נגד הזרם.

משה בקר: א', יהיה לנו גידול ברמת המינוע בצורה רצינית, וזה בין היתר עם כניסה של רכב חשמלי ורכב אוטונומי.

משה בקר: אנשים לא יזרקו את הרכב הרגיל שלהם ויגידו – עכשיו יש לי רכב חשמלי, אלא הוא יעבור ידיים לחלק מהאוכלוסייה שעדיין אין להם את רמת המינוע הממוצעת שישנה באירופה.

משה בקר: אנחנו עם 410 כלי רכב ל-1,000 תושבים ונגיע תוך עשר שנים לכ-500, 550 כלי רכב ל-1,000 תושבים.

משה בקר: כלומר תהיה מסה גדולה של כלי רכב, אתה שוחה נגד הזרם.

משה בקר: ב', הדבר הראשון שלדעתי אתה צריך לעשות, ואני אומר את זה כאן בנוכחות יושב-ראש הוועדה, כי זאת פעולה של חקיקה, זאת ועדה של הכנסת.

משה בקר: הייתי יועץ בתחילת הדרך שלך וגם של אוריאל לין, וגם הרבה מאוד שנים של ועדת הכלכלה של הכנסת.

משה בקר: והחקיקה שנעשתה כדי לתת את המעמד הנכון לרלב"ד לא נעשתה עד הסוף כמו שצריך.

משה בקר: אתה אמרת שאתה לא רוצה לקבוע את תוכנית השיטור.

משה בקר: אני אומר – אתה לא תקבע את תוכנית השיטור, אתה לא תקבע את תוכנית החינוך, אתה לא תקבע.

משה בקר: אתה צריך להיות שותף מלא בקביעת הדברים האלה.

משה בקר: לכן אתה צריך לבנות ברשות יחידות רפרנטים מקצועיות, ויש במדינת ישראל מקצוענים, גם בתחום של האכיפה, גם בתחום של החינוך וההדרכה, גם בנושא התשתיות וגם בנושא המשפט וכך הלאה.

משה בקר: אתה צריך לבנות את זה.

משה בקר: אסביר למה בזה שאסיים בדוגמה אחת: התקציב לרלב"ד על פי ההמלצה שאושרה על ידי הממשלה, 550 מיליון שקל שהוזכרו קודם לכן; ואמרו, יש תקציבים אחרים כי פיתוח התשתיות והתחבורה הציבורית, כל אלה גוזלים הרבה מאוד תקציבים.

משה בקר: כאשר באו וקבעו את אותם 550 מיליון, אמרו: זה כסף שיש בידיים של הרלב"ד שהוא יכול להשתמש בו, וכאשר הוא בונה תוכנית בשיתוף פעולה עם המשרד המתאים או הגוף המתאים, נניח משטרת ישראל, אז בחשיבה משותפת קובעים את הקריטריונים, את סדרי הקדימות, את המקום ואת הזמן של האכיפה, זה רק בתור דוגמה.

משה בקר: ולצורך זה, כאשר בונים את התוכנית, מעבירים את התקציב המתאים ומבקרים את התקציב.

משה בקר: מה שקרה, וזה בגלל שלרשות הלאומית לא היה את המעמד הזה של רפרנט, אז היא הפכה להיות צינור שמוליך את הכסף ממשרד האוצר.

משה בקר: ואז משרד האוצר בא ואמר – אני לא צריך את הרשות בשביל להיות הצינור שיעביר בצורה חלולה את הכסף למשטרה, אני יכול להעביר את הכסף.

משה בקר: וכך הלאה עם גורמים אחרים.

משה בקר: אני יכול לפרט הרבה מאוד, אבל בגלל מגבלת הזמן לא אמשיך.

משה בקר: אבל אני מקווה שיהיו עוד דיונים ואוכל להציג דברים, כי תוכניות אב שהייתי מעורב בהם, ביוזמה וכך הלאה, תוכניות לחינוך לבטיחות בדרכים, הכבישים האדומים שהגדרתי במדינת ישראל, בכל הדברים האלה הייתה לי מעורבות מלאה.

משה בקר: ולכן יש הרבה מה לעשות, ישנו ידע, הוא לא מנוצל כמו שצריך.

בועז טופורובסקי: יש המון אנשים עם המון ידע.

בועז טופורובסקי: אני מציע לכם לעשות סמינר שמקשיב לעצות, יש הרבה אנשים עם עצות טובות.

בועז טופורובסקי: עצות טובות ועצות טובות יותר.

בועז טופורובסקי: דורון קדמיאל, "עיניים בדרכים".

דורון קדמיאל: בשתי מילים, שמי דורון קדמיאל, יושב-ראש העמותה בשם "עיניים בדרכים" שמפעילה היום הלכה למעשה את המיזם שנקרא "נשק וסע".

דורון קדמיאל: בפתח הדברים, אבקש לאחל לאבי נאור הצלחה, הצלחה לו ולרלב"ד יחד איתו.

דורון קדמיאל: הוא מביא איתו הרבה מאוד מטען תודעתי בתחום הזה, ואני בטוח שיחד איתו, הרלב"ד ונושא בטיחות בדרכים יתקדם.

דורון קדמיאל: בשנת 2019 הונחה על שולחנו של משרד התחבורה, ביוזמה רבה מאוד שלנו, ועם הידע והניסיון שלנו של "עיניים בדרכים".

דורון קדמיאל: עבודה שמניחה את התשתית למה שנקרא – school zone, המרחב הבית ספרי.

דורון קדמיאל: חשוב מאוד שהדבר הזה ייכנס לתוכנית העבודה, ואני שמח שאבי נאור הזכיר את נושא הילדים ואת מערכות החינוך.

דורון קדמיאל: חשוב מאוד שייכנס משני טעמים: הראשון, בטיחות הילדים.

דורון קדמיאל: והטעם השני, החינוך לבטיחות שילדים מקבלים מהדוגמה האישית ומההתנהגות שהם רואים של התנועה במרחב הבית ספרי.

דורון קדמיאל: יחד עם אכיפה אלקטרונית, הדברים האלה יכולים לתרום הרבה מאוד לשקט בתחום הזה שנקרא המרחב הבית ספרי, ונעשה את זה בשיתוף פעולה עם הרלב"ד.

דורון קדמיאל: תודה רבה.

בועז טופורובסקי: תודה רבה.

בועז טופורובסקי: ברשותך אבי, בזכות העבודה שלהם אנחנו הסבנו 20 מיליון שקל שהולכים לבטיחות רק בסביבת בתי ספר לילדים.

בועז טופורובסקי: הכסף הזה עובר דרך הרלב"ד.

בועז טופורובסקי: אני חושב שכמו שלא פותחים בית ספר בלי שיש תו תקן לכיבוי אש, הגיוני שיהיה תו תקן לבטיחות בדרכים.

בועז טופורובסקי: ראינו בתי ספר שאני לא מאמין שילדים הולכים לשם כל יום ומסכנים כך את חייהם.

בועז טופורובסקי: ליד ששי שדה יושב איש צנוע, מקס אבירם, ראש האגף לזהירות בדרכים של משרד החינוך שזוהי משימת חייו.

בועז טופורובסקי: אפשר לשתף פעולה איתו המון.

בועז טופורובסקי: ששי שדה בבקשה.

ששי שדה: תודה רבה אדוני, ששי שדה, יושב-ראש האגף לאיגוד מקצועי בהסתדרות הלאומית.

ששי שדה: ראשית, אני מבקש להביע הערכה רבה אליך אדוני היושב-ראש, על זה שלקחת את הנושא הזה, ואני רואה מה אתה עושה.

ששי שדה: כי מה שאתה עושה זה שאתה דוחף את כולם פה לעבודה.

ששי שדה: ואני רואה את העבודה שלך ואת הנחישות שלך, ואת זה שאתה דוחף דברים, ודברים מתחילים לזוז ואנחנו מברכים על כך.

ששי שדה: דברים לא זזו הרבה זמן, יישר כוח גדול.

ששי שדה: אני דווקא יעודד קצת את אבי, ואגיד לכם ששמעתי פה הרבה מילים כמו יש קושי, יש קשיים.

ששי שדה: ובכן, יש קשיים.

ששי שדה: נגד הזרם או לא נגד הזרם – קודם כל יש לך פה הרבה אנשים סביב השולחן שיעזרו לך.

ששי שדה: קודם כל יושב-ראש הוועדה, מנכ"ל הרלב"ד בפועל שאני איתו בקשר כבר שנה.

ששי שדה: שנה שאנחנו חושבים איך לעשות את העבודה, איך לסייע.

ששי שדה: אני מכיר כבר שעה ורבע את עילם, ואני רואה את הנכונות שלו ואת הכוונות של משרד התחבורה, כך שאני, שאני לא אופטימיסט גדול, אבל אני די אופטימי נושא הזה.

ששי שדה: אופטימי לפחות לגבי הכוונות והדרך.

ששי שדה: מכאן אני מבקש לאחל לך בהצלחה.

ששי שדה: מכאן שתי דקות למה שרציתי להגיד באמת.

בועז טופורובסקי: תודה רבה, דרך אגב, הסימולטורים שחוויתי אצלכם היו מאוד מאוד - - -

ששי שדה: אגיע גם לדוחות הנהגים.

ששי שדה: ואני שמח שאתה אומר את זה.

בועז טופורובסקי: ממש בקצרה, יש עוד כמה שצריכים לדבר.

ששי שדה: אפשר להיכנס פה לעומק שעות לדבר, אבל רק על קצה המזלג: אנחנו מנסים להתמקד בנהגי התחבורה הציבורית, נהגי אוטובוסים בכלל ותחבורה ציבורית בפרט.

ששי שדה: אנחנו יודעים שביחס לאוכלוסייה, התאונות הקשות נגרמות בעיקר על ידי הרכבים הכבדים.

ששי שדה: לצערנו, ואפילו תקנה 168 שנוגעת לשעות העבודה ומנוחה של נהגי הרכבים הכבדים, היא תקנה לא ברורה.

ששי שדה: ביקשנו וגם אתה אדוני ביקשת הנחיות ברורות איך צריך לפרש את התקנה הזאת, ועד היום לא קיבלנו.

בועז טופורובסקי: זה חלק מהתשובות שלא קיבלנו ממשרד התחבורה.

בועז טופורובסקי: 3% מהרכבים הם רכבים כבדים – 20% מהתאונות הקטלניות, פשוט לא נתפס.

בועז טופורובסקי: בבקשה.

ששי שדה: טכוגרף דיגיטלי – נושא שמדברים עליו כבר עשרות שנים.

ששי שדה: סוף-סוף זה כבר מתקדם.

ששי שדה: הנה עילם, קח את הנושא הזה, תעשו את זה, תקדמו את זה ותתחילו לעבוד.

ששי שדה: אנחנו כבר התחלנו לבנות תוכנית הדרכות כי צריך להכשיר.

ששי שדה: תבינו, גם כשהטכוגרף יגיע ויתחיל לעבוד, כבר צריך 80,000 נהגים שיעברו הדרכה והכשרה.

ששי שדה: התחלנו כבר לבנות את זה מול היצרן, ולבנות תוכנית הדרכות, כולל מדריכים, כדי להיות מוכנים ליום הזה ושזה לא יעכב אותנו.

ששי שדה: הנושא הזה חשוב שיהיה.

ששי שדה: נושא של הדרכות, אדוני, אנחנו מברכים על כך שהגעת, חווית את הסימולטור ואת תוכנית ה-VR שאנחנו בונים, אנחנו מאמינים בזה.

בועז טופורובסקי: אתה מדבר גם במקום ישראל?

בועז טופורובסקי: כי יש גם את ישראל אבל אתם בעצם באים ביחד, לשניכם זאת זכות דיבור אחת, פשוט לא אספיק לתת לאחרים זכות דיבור.

ששי שדה: ממש בקצרה, הנושא של הדרכות הוא חשוב.

ששי שדה: אני אומר את זה מתוך ידיעה.

ששי שדה: לצערנו הרב, האזרח הוא לקוח, הנוסע הוא לקוח, צריך לעשות שינוי בתפיסה שלהם ושינוי בדרכי הבטיחות.

ששי שדה: גם שם בנינו תוכנית הדרכה ברורה מאוד, בין אם זה ב-VR ובין אם זה עיונית.

ששי שדה: אלה רק עיקרי הדברים, יש לנו תוכנית עבודה ארוכה ומסודרת מאוד ונשמח להציג אותה בנפרד.

ששי שדה: הצלחתך היא הצלחתנו, שיהיה רק בהצלחה.

בועז טופורובסקי: תודה רבה.

בועז טופורובסקי: ששי וישראל.

בועז טופורובסקי: נעם תנעמי ממועצת התלמידים, אני רואה חשיבות רבה בזה שאתה נמצא כאן, כל הכבוד.

נעם תנעמי: שמי נעם תנעמי, נציג מועצת התלמידים והנוער הארצית.

נעם תנעמי: אחרי כל הדיונים בתקופה הקרובה, אני מתרגש שהגענו לדיון הזה.

נעם תנעמי: מבחינת חזון אנחנו מאמינים שהדיבור בעיניים הוא הדבר הכי חשוב שיש.

נעם תנעמי: לא ההרתעה, לא כל הדבר הזה של הרתעה.

נעם תנעמי: זה לא משנה.

נעם תנעמי: זה לא משנה את התודעה של האנשים ואת הדרך שבה הם נוהגים.

נעם תנעמי: בסוף אם נחנך ונביא לאותם בני נוער ונהגים את המקרים ונכניס להם לתודעה שכן, זה יכול לקרות גם להם – זה הדבר שיעשה את השינוי כמה שיותר.

נעם תנעמי: אנחנו מאמינים שבתוכניות היום, וגם בשיח שקיימנו עם השותפים שלנו ממשרד החינוך, יש איזה משהו שהוא לא ברור לנוער עדיין בדברור המסרים.

נעם תנעמי: ואנחנו משתפים פעולה באופן מאוד רחב בעניין הזה ואנחנו נמשיך.

נעם תנעמי: ואגע בכמה נקודות קצרות: כל התוכניות, כל השולחנות האלה, בסוף מדברים בהם על הנוער.

נעם תנעמי: מדברים שם על הדור הזה שהוא לומד בסוף איך הוא עכשיו מתחיל את תרבות הנהיגה שלו, כי הוא ינהג באותה צורה גם בעוד 30 שנה.

נעם תנעמי: ובסוף – שם הנוער לא נמצא.

נעם תנעמי: אנחנו קוראים מפה לרלב"ד לערב אותנו גם שם.

נעם תנעמי: נהיה שם אם תקראו לנו.

נעם תנעמי: אנחנו מוכנים לבוא, ו - - - ממשרד החינוך כבר יודעים את זה.

נעם תנעמי: קראנו למקום הזה ואנחנו שם.

נעם תנעמי: אלה הדברים המרכזיים.

נעם תנעמי: הנקודה שאנחנו מאמינים שצריך לעשות שינוי בשיטת החשיבה ולתעדף את זה בסדר העדיפויות.

נעם תנעמי: מתוך הקשר בעיניים ולא רק מתוך הרתעה.

בועז טופורובסקי: נעם, תעדכן אותי אחרי שאתה נפגש איתו, בסדר?

נעם תנעמי: נעדכן.

בועז טופורובסקי: תעדכן, זה חשוב.

בועז טופורובסקי: אני בעד.

בועז טופורובסקי: בוריס צרנובלסקי, בבקשה.

בוריס צרנובלסקי: שלום, אני בוחן תנועה יוצא משטרה.

בוריס צרנובלסקי: שנה וחצי אני "בחוץ".

בוריס צרנובלסקי: כולכם דיברתם על תאוריה, אני קצת אנסה לגעת בפרקטיקה מצד השוטר, מצד הבוחן, מצד מי שקבר הרבה מאוד אנשים בחיים שלו ודיווח למשפחות.

בוריס צרנובלסקי: הדבר הראשון, בזמנו הורידו את הקנס על היעדר ביטוח.

בוריס צרנובלסקי: הדבר גרם להרבה תאונות קשות של פגע וברח שהמשטרה משקיעה הרבה מאוד משאבים בשביל לאתר את הנהגים האלה.

בוריס צרנובלסקי: אם הדבר הזה היה עובר לקנס, קנס של 1,000, 1,000 ומשהו שקל שמעבר לעלות הביטוח.

בוריס צרנובלסקי: זה דבר שאפשר היה לעשות.

בוריס צרנובלסקי: מזמן דיברנו על זה וזה דבר שלא נעשה.

בוריס צרנובלסקי: מעבירים את זה לבתי משפט, אין חובת אכיפה, זה לא עבירה פיקטיבית או איך שקוראים לזה, המשטרה לא רושמת על זה דוחות וזה כל הזמן נמשך.

בוריס צרנובלסקי: עוד משהו, 10% מתאונות הדרכים מטופלות על ידי בוחן.

בוריס צרנובלסקי: אלה תאונות שבעיקרון רשומות בפועל.

בוריס צרנובלסקי: וחוץ מזה, יש תאונות שנקראות ח"כ, לא "חבר כנסת" אלא "חקירה כללית", כשבן אדם מבוגר נהרג, משופד על איזה עמוד, משכנעים את הפרמדיק להגיד: לך תגיד שהוא קיבל התקף לב שניה לפני זה.

בוריס צרנובלסקי: וזה לא נכנס לשום סטטיסטיקה, והרלב"ד לא מקבל מזה, לא תוספת תקציבים ולא שום דבר, אבל במשטרה מקבלים קידום כי "הגענו ליעדים".

בוריס צרנובלסקי: יש ככה הורדה של כמות התאונות.

בוריס צרנובלסקי: ויש הרבה תאונות כאלו שלא נרשמות בשום מקום.

בוריס צרנובלסקי: אף אחד לא יודע עליהם.

בוריס צרנובלסקי: דיברו על תשתיות – בירידה מכביש 6 ל-65, הפקקים נוראיים.

בוריס צרנובלסקי: חמש ניידות – אין ניידות במשטרה – רושמות דוחות, ואף ניידת לא מכוונת ברמזור.

בוריס צרנובלסקי: יכולים לשחרר את הרמזור ואף אחד לא יעקוף בשוליים ולא יהיה על מה לרשום דוחות.

בוריס צרנובלסקי: אבל שוטר מחויב לרשום דוחות, הוא רושם שם דוחות.

בוריס צרנובלסקי: יש שם חמש ניידות ויום יום בשעת השיא זה קורה.

בוריס צרנובלסקי: אלה הדברים הקטנים, אבל בכל זאת, אפשר להסתכל על זה ולהתחיל בזה.

בוריס צרנובלסקי: כביש 6 הוא כביש מצוין, הוא לא צריך עוד נתיב.

בועז טופורובסקי: נכון.

בועז טופורובסקי: ואני מציע לכם ברלב"ד להיעזר ולשמוע מאנשים שהיו בתוך זה.

בועז טופורובסקי: בוריס נפגש איתי ודיבר איתי על כשלים בחקירות תאונות דרכים ש - - -

בוריס צרנובלסקי: זה הדבר האחרון שרציתי להגיד.

בוריס צרנובלסקי: יש נושא אחד שחקרתי לעומק והגעתי עם זה מאוד רחוק – רכבי נכים.

בוריס צרנובלסקי: רכבי נכים מורכבים על ידי חברות מיתקון בצורה שאין בה שום בטיחות.

בוריס צרנובלסקי: הם נוגעים בדברים שאסור להם, אין להם אישורי יצרן.

בוריס צרנובלסקי: כדאי לשים על זה דגש ולבדוק את זה.

בוריס צרנובלסקי: אני ממשיך לחקור את זה ביחד עם הוועדה, ביחד עם משרד התחבורה, הטכניון שם מגמגם קצת – כדאי מאוד לבדוק את זה.

בועז טופורובסקי: תודה רבה בוריס.

בועז טופורובסקי: שמעון סודאי בזום, תרצה להגיד משפט?

שמעון סודאי: שלום לך בועז, אני מצטרף לברכות, גם לך וגם ליושב-ראש הלרב"ד הנכנס, אבי נאור.

שמעון סודאי: אני יכול להצטרף לחלק מהדברים שנאמרו כאן, כל מה שקשור לגבי ההסברה והגברת המודעות ופחות ענישה.

שמעון סודאי: אני לא מאמין בענישה, אני מאמין יותר בהדרכה והסברה, זה עובד יותר טוב.

שמעון סודאי: יש פתגם שמלווה אותי כל הזמן: אין נהג מסוכן, יש נהג שלא מודע לסכנות.

שמעון סודאי: תנסו לחשוב על מה שאמרתי, וכמה אפשר לשפר את הנושא הזה אם אנחנו מטפלים בזה.

שמעון סודאי: דבר אחרון אני רוצה להגיד, לגבי הנתונים שדיבר עליהם אבי נאור:

שמעון סודאי: נתונים יש, נתונים שמצביעים על מגמות כאלה ואחרות, לא אכנס לזה, ובנתונים האלה צריך לעבוד כדי להוריד את מספר התאונות וההרוגים ברכב כבד.

שמעון סודאי: נקודה.

בועז טופורובסקי: תודה רבה.

בועז טופורובסקי: אבי, אתה רוצה לסכם או שאין לך מה להגיד?

אבינועם נאור: שלוש מילים; בעיקר לידידיי אוריאל לין ומשה בקר – אני יודע שהמים סוערים.

אבינועם נאור: אני לא שותף לאיזושהי נימה, לא רוצה לומר ייאוש, אבל של חוסר תקווה.

אוריאל לין: לא אבי, זה לא חוסר תקווה, אני מדבר מתוך ניסיון.

אוריאל לין: אם אין הגדרת סמכויות - - -

אבינועם נאור: רגע, תן לי שנייה.

אבינועם נאור: אני חושב שניתן לעשות הרבה.

אבינועם נאור: אני חושב שהסביבה היום היא סביבה של חלון הזדמנויות.

אבינועם נאור: יש הרבה גורמים במדינה.

אבינועם נאור: אם אנחנו מדברים על ועדת כלכלה ועל ועדת המשנה לענייני בטיחות.

אבינועם נאור: אם אנחנו מדברים על שרת התחבורה והבטיחות בדרכים.

אבינועם נאור: אני אפילו דיברתי עם האוצר.

אבינועם נאור: אני חושב שיש נכונות והבנה, ואני לא רוצה להיכנס כרגע, האם לב העניין צריך להתחיל מסמכויות או לא, אני חושב שיש לנו תקווה גדולה לעשות שינוי.

אבינועם נאור: ממרום גילי אני יכול להגיד, אני לא בא לכאן נאיבי, אני גם עוסק בנושא הזה די הרבה זמן, מודע לקשיים, ובכל זאת אני חושב שאנחנו צריכים להיות אופטימיים כי אנחנו נחולל את השינוי.

אבינועם נאור: וכמובן, איתך כבר נפגשתי, ניפגש עוד פעם.

אבינועם נאור: נפגשתי עוד טרום הנושא הזה.

אבינועם נאור: אבל באותו מקום, אוריאל, בסדר?

אוריאל לין: יש תקווה, אל תבינו לא נכונה.

אוריאל לין: מי שרוצה לנצח, חייב להבין מה המכשולים באמצע הדרך.

אוריאל לין: יש תקווה באופן אבסולוטי, אחרת לא היינו באים לפה.

בועז טופורובסקי: אנחנו עוד צעירים ואופטימיים.

בועז טופורובסקי: אני רוצה לסכם ברשותכם.

בועז טופורובסקי: קודם כל אתחיל בזה שאני קורא לרשות הלאומית לבטיחות בדרכים לענות לי מידית על המכתב שאני מחכה מהם וממשרד התחבורה מהישיבה הקודמת.

בועז טופורובסקי: בנוגע לישיבה הזאת, אני רוצה לברך את מר אבי נאור על מינויו ליושב-ראש הרלב"ד.

בועז טופורובסקי: ועדת המשנה לבטיחות בדרכים תיתן את כל הכלים האפשריים וכל מה שביכולתה בשביל לאפשר לרלב"ד להיות הגוף המתכלל כפי שביקשנו ואנחנו חושבים שזה נכון לנושא בטיחות בדרכים במדינת ישראל.

בועז טופורובסקי: אנחנו קוראים לכל המשרדים השונים ולכל הגופים הממשלתיים, לשתף פעולה באופן מלא, מתוך אחריות ומתוך רצון להציל חיים, פשוט כך, חיים שהאובדן שלהם הוא מיותר וכל כך חסר תכלית ואנחנו רוצים להציל חיים כאלה.

בועז טופורובסקי: לכן ניתן את כל הכלים ונעשה כל מה שניתן בשביל שהרלב"ד בהנהגתו של מר אבי נאור, יוביל תוכנית לאומית כוללת רב-שנתית עם יעדים מדידים.

בועז טופורובסקי: נהיה כאן בשביל לפקח, לוודא שכולם משתפים פעולה, בשביל להעיר הערות, ובעיקר בשביל לעזור ולגרום לזה שאנחנו נהיה במציאות שונה וטובה יותר בשביל שיסתכלו על מדינת ישראל כדוגמה למה לעשות ולא כדוגמה למה לא לעשות.

בועז טופורובסקי: אנחנו מאחלים לכולם בהצלחה.

בועז טופורובסקי: אני מודה, וועדת המשנה מודה לכל מי שהשתתף ולקח חלק והודה כאן וטיפל כאן ואמר שייתן וייקח חלק וישתף פעולה עם ההנהגה החדשה של הרלב"ד.

בועז טופורובסקי: נקיים עוד ישיבה של ועדת המשנה שבה נבקש מסקנות ביניים או תוכנית ביניים, ונלווה אתכם לאורך כל הדרך – בשביל לעזור, לא בשביל להפריע.

בועז טופורובסקי: כולנו כאן חיילים במלחמה בתאונות הדרכים.

בועז טופורובסקי: תודה רבה לכולכם ובהצלחה.